Gewraakte lied buite hof gesingErnst Roets (Foto: AfriForum) Ondersteuners van die EFF het Dinsdagmiddag die gewraakte “Skiet die boer”-lied buite die Johannesburgse hooggeregshof gedreunsing kort nadat AfriForum se siviele saak oor dié lied in die hof aangehoor is. Ernst Roets, hoof van beleid en aksie by AfriForum, vertel dat lede van die EFF sedert Maandagmiddag lede van AfriForum se pad na buite die hofgebou probeer versper ná die hofverrigtinge. ’n Ondersteuner het gister Roets se boek Kill the Boer: Government Complicity in South Africa’s Brutal Farm Murders – wat hy tydens die getuienis gebruik – by hom probeer gryp en weghardloop. Roets kon keer dat die man die boek gryp en dié is toe deur die polisie weggelei. Die man het egter kort daarna Roets “Skiet die boer” toegesnou toe hy in sy motor by die hofgebou geklim het. Nóg ’n voorval het vanmiddag by die hofgebou afgespeel toe ’n EFF-ondersteuner Roets se selfoon by hom probeer gryp het. “Soos ons nou gesels, sing ondersteuners “Skiet die boer,” het Roets laatmiddag aan Maroela Media vertel. “Dit is maar intimidasie-taktiek maar ironies genoeg, versterk hulle ons saak. Hulle het geen respek vir die oppergesag van die wet nie.” Roets meen die EFF maak ’n bespotting van ŉ onderwerp wat baie ernstig is. “Die werklikheid is boere word vermoor terwyl die lied gesing word.” Roets het vroeër vandag in twee hoedanighede in die hooggeregshof getuig – ’n getuie namens AfriForum én as deskundige van plaasaanvalle en -moorde. Daar is onder meer getuig oor die wesenlike toename in aanvalle en moorde in die maande nadat die lied by geleenthede gesing is. Roets se getuienis is vandag afgesluit en kruisondervraging sal môre plaasvind. Die burgerregteorganisasie het einde 2020 ’n haatspraakklag teen Julius Malema en die EFF by die hooggeregshof, wat as die gelykheidshof sit, ingedien om dié party te dwing om op te hou om liedere te sing wat haatspraak en geweld aanhits. AfriForum vra onder meer van die hof dat die saak ook vir strafregtelike vervolging verwys word. In AfriForum se pleitstukke vra die organisasie vir ’n bevel dat die EFF-leierskap, onder wie Julius Malema, Mbuyiseni Ndlozi, en die EFF haatspraak gepleeg het, dat hulle in die openbaar verskoning moet vra en dat hulle ’n boete van R500 000 moet betaal aan ’n organisasie wat homself beywer vir die bekamping van haatspraak.